
מסכתא זו, מסכת בכורות עוסקת בעיקרה בבירור הלכות הרבות הנובעות מתוך קדושת הבכורה, דיני פטר-חמור ופדיונו, דיני בכור בהמה טהורה- תמימה ובעלת מום, ודיני פדיון הבן בבכור אדם. בדברים שלקמן נבקש לעסוק ביסוד הרוחני העומד מאחורי קדושת הבכורה. 
אומרת התורה בפרשת בא (שמות י"ג, יד):
והיה כי ישאלך בנך מחר לאמור מה זאת ואמרת אליו בחזק יד הוציאנו ה' ממצרים מבית עבדים. ויהי כי הקשה פרעה לשלחנו ויהרוג ה' כל בכור בארץ מצרים מבכור אדם ועד בכור בהמה על כן אני זבח לה' כל פטר רחם הזכרים וכל בכור בני אפדה.
כלומר, התשובה לשאלת הבן התם על משמעות קדושת הבכורות היא שמצוות אלו הן זכר ליציאת מצרים בכלל, ולמכת בכורות – זו שסיימה את עשרת המכות והיוותה את ה"מכה בפטיש" ואחריה יצאו ישראל לחירות עולם - בפרט. וכך כותב ספר החינוך בהסברת מצוות קידוש הבכורות (מצווה י"ח) בטעם השני, וזה לשונו:
מצוות קידוש בכורות... משורשי המצווה...לזכור הנס הגדול שעשה לנו השם יתברך בבכורי מצרים, שהרגם והצילנו מידם.[footnoteRef:2]  [2:  לדרכו של החינוך, מצוות רבות יסודן ב"זכר ליציאת מצרים". במקום אחר הרחיב ספר החינוך בהסברת יסוד זה ומשמעותו, ואלו דבריו (מצווה כ"א): "ואין מן התימה אם באו לנו מצוות רבות על זה, מצוות עשה ומצוות לא תעשה, כי הוא יסוד גדול ועמוד חזק בתורתנו ובאמונתנו. ועל כן אנו אומרים לעולם בברכותינו ובתפלותינו זכר ליציאת מצרים, לפי שהוא לנו אות ומופת גמור בחידוש העולם, וכי יש אלוה קדמון חפץ ויכול, פועל כל הנמצאות אל היש שהם עליו, ובידו לשנותם אל היש שיחפוץ בכל זמן מן הזמנים, כמו שעשה במצרים ששינה טבעי העולם בשבילנו, ועשה לנו אותות מחודשים גדולים ועצומים, הלא זה משתק כל כופר בחידוש העולם, ומקיים האמונה בידיעת השם יתברך, וכי השגחתו ויכלתו בכללים ובפרטים כולם". והדברים מבוארים.] 

קדושת הבכורות ומכת בכורות
אכן ישנה חשיבות רבה בתורה לזכירת יציאת מצרים, הבאה לידי ביטוי במצוות רבות, אולם לגבי מכת בכורות נראה שאפשר לומר באופן עמוק יותר שאיננו מקיימים את מצווֹת הבכורה רק כזכר למכת בכורות, אלא יסוד ושורש קדושת הבכורה נוצרה בפועל בעת שהיכה הבורא יתברך את כל בכורות מצרים וחס על בכורות ישראל. משום בכך קנה אותם להיות שלו, וזה הוא עצם יסוד קדושתם. ומקרא מלא דיבר הכתוב (במדבר ג', יג): 
כי לי כל בכור ביום הכותי כל בכור בארץ מצרים הקדשתי לי כל בכור בישראל מאדם עד בהמה לי יהיו אני ה'. 
וכן (שם ח', יז):
כי לי כל בכור בבני ישראל באדם ובבהמה ביום הכותי כל בכור בארץ מצרים הקדשתי אתם לי.
קמן מפורש שיסוד קדושת הבכורות נעוצה במכת בכורות. וכך מבאר רש"י (במדבר שם):
כי לי כל בכור - שלי היו הבכורות בקו הדין, שהגנתי עליהם בין בכורי מצרים ולקחתי אותם לי.
כוונת רש"י במילים "קו הדין" היינו שמדרך המוסר כל טובה שאדם עושה לחברו מחייבת בחובת הכרת הטובה את מקבל הטובה כלפי המיטיב. וידוע מה שהאריכו בעלי-המוסר בגודל החובה המוסרית כלפי המיטיב ובגנותו של כפוי הטובה שאינו מרגיש שחייב דבר למיטיב לו[footnoteRef:3]. כל שכן שהצלתו של אדם על ידי זולתו ממוות מחייבת אותו בחיוב גמור כלפי מצילו, מפני שכעת כל חייו הם ממנו.  [3:  עיין למשל מכתב מאליהו ח"ג, עמ' 100-101, על הכרת הטוב של משה אפילו כלפי העפר והמים שהגנו עליו, וכן עוד שם בח"א עמ' 46-47. ] 

אשר על כן בשעה שחס השם יתברך על בכורות ישראל והציל את חייהם מן המשחית במכת בכורות, למרות שמצד מעשיהם לא היו ראויים להצלה[footnoteRef:4], התחייבו הבכורות חוב מוסרי עצום כלפי הקב"ה, אשר מכוחו של חיוב זה הם נקנו אליו בקניין גמור. אותו הקניין הגמור לבורא שנוצר מכוח ההצלה הוא זה שיוצר גם את קרבת הבכורות לבורא וממילא את קדושת הבכורות ואת הבדלתם משאר בני ישראל. [4:  ועוד, ידועים דברי חז"ל (בבא קמא ס.) שכיוון שניתנה רשות למשחית להשחית שוב אינו מבחין בין צדיקים לרשעים, ומקורם הוא ממכת בכורות גופא, ואכמ"ל.] 

נשים לב כי הביטוי 'קו-הדין' בו משתמש רש"י כאן הוא ביטוי יחידאי בכל פירושו של רש"י לתורה. נראה כי סיבת השימוש במטבע לשון זו היא להדגיש כי החובה הקיימת כאן אינה רק חובה מוסרית בעלמא, כדרך אדם שעושה לחברו טובה, שמדרך הישר והטוב על המוטב להשיב למיטיב כגמולו,  (אך גם אם לא יעשה זאת אין למיטיב עליו תביעה) אלא כאן, משום תוקף ההצלה היקפה ועוצמתה, החוב המוסרי הופך להיות 'קו-הדין' כלומר חובה משפטית גמורה, אשר בכוחה ליצור את הקניין והקדושה של הבכורה. 
גוון נוסף להבנת יצירת קדושת הבכורות-ישראל מתוך מכת בכורות-מצרים עולה בדברי הספורנו (במדבר ג', יג), אשר כתב:
ואני הצלתים במה שהקדשתים לי, בענין שיהיו אסורים להתעסק בעבודת הדיוט כמשפט כל הקדש שהוא אסור בגיזה ועבודה.
דהיינו, לפי דברי הספורנו הקדשת בכורות ישראל במכת בכורות לא הייתה תוצאת ההצלה-כפי שביאר רש"י,  אלא אדרבה היא הייתה סיבתה. כלומר, האופן שבו הציל הבורא יתברך את בכורות ישראל היה על ידי הקדשתם, שכיוון שהתקדשו והשתייכו אליו יתברך, שוב נמנעה מן המלאך המשחית הרשות לגשת אליהם. כך מתבאר גם מדברי בעל ההפלאה (בפירושו על התורה, פנים יפות שם), שכתב: "ולפי פשוטו ענין הקדשתי אותם לי שהשכין ה' עליהם רוח קדושה, ולא היה יכול המשחית לגשת אליו".
ובחותמו של כהן גדול (פרי צדיק במדבר, ראש חודש סיון, אות ד') מתבאר בזה אופן שלישי, שעצם הסרת קליפת מצרים, שבאה לידי ביטוי בהריגת בכורות מצרים, היא גופא זו שגרמה להופעת הקדושה בבכורות ישראל ולקדושתם. דהיינו, מלמד הפרי-צדיק יסוד, שישראל מיסודם ומטבע נשמתם הם קדושים וטהורים בלי כל רע. אם כך, יש לשאול מהיכן מגיע הרע שלעיתים כן רואים בישראל? התשובה שהוא נותן לכך היא שכל שורש ההשפעה הרעה והיצר הרע שיש בעם ישראל איננה מעצמותם, אלא מגיע אליהם מכוח השפעה של אומות העולם, ובמיוחד מקליפת מצרים. לכן בהסרתה של קליפת מצרים, שבאה לידי ביטוי במכת בכורות, מתגלה ומופיעה קדושת ישראל האמיתית. כך שהפסוק "כי ביום הכותי הקדשתי לי" הוא כתוצאה של מידי דממילא, שמתוך הכאת מצרים והסרתם הופיעה קדושת ישראל, וכמבואר[footnoteRef:5]. [5:  ועיין עוד בשם משמואל (פרשת בא שנת תרע"ב, ד"ה קדש לי) במה שכתב בשם הרבי מקוצק, והן הן הדברים.] 

קדושת הבכורות הקדומה
אך לכאורה קשה על כל הנאמר לעיל שיסוד קדושת הבכורה תחילתו במכת בכורות, מכך שמבואר שמעמד הבכורה של עם ישראל קדם למכת בכורות. שהרי כבר בפרשת שמות, עוד טרם חזרתו של משה ממדין למצרים, אומר לו ה' (שמות ד', כב-כג): "ואמרת אל פרעה כה אמר ה' בני בכורי ישראל. ואומר אליך שלח את בני ויעבדוני ותמאן לשלחו, הנה אנוכי הרג את בנך בכורך". מפורש אם כן בפסוק כי מעמד הבכורה וקדושתה קדמו למכת בכורות, ויתרה מזאת - מעמד הבכורה של ישראל הוא שהיווה את הסיבה לקיומה של מכת בכורות, ולא מכת הבכורות היא שיצרה את קדושת הבכורה בישראל, והיינו ממש היפך הדברים שכתבנו לעיל. 
ובהכרח לומר שאף אם מכת בכורות העצימה את קדושת הבכורה בישראל, הרי ששורשיה קדומים יותר. ואכן, כאשר אנו מעיינים בספר בראשית, מוצאים אנו שנידון הבכורה מהווה נושא חשוב אצל האבות והשבטים: כך אצל יעקב ועשו, כך אצל ראובן ויוסף, כך אצל אפרים ומנשה ועוד. לכן נראה לומר כי הבכורה, מעלתה וקדושתה הייתה קיימת הרבה לפני מכת בכורות, עוד מימים קדמונים. ואכן כך כותבים להדיא רבים מרבותינו הראשונים. כך כתב הרבנו בחיי: "ועבודת הקרבנות מימות עולם בבכורות היתה" (שמות ל"ד, כ), וכן כתב גם הספורנו, הכלי יקר ועוד מן המפרשים. כך מתבאר גם מדברי רש"י, שכתב שכל עניין עבודת הבכורות במזבח הוא שעמד בשורש מכירת הבכורה מעשו ליעקב[footnoteRef:6].  [6:  ספורנו במדבר ג', יג, וכלי יקר שם; דעת זקנים מבעלי התוספות, בראשית מ"ט, ג; רש"י בראשית כ"ה, לא-לד. ] 

כדי להעמיק בנקודה זו, נבקש לפתוח בקושיה שמקשה הרב זצ"ל מדבר שור, הדרוש הכ"ט): "והנה על עיקר עניין הבכורה יש לדון, למה שם השם יתברך יתרון אל הבכור מבלי השקיף על המעשים אם הם טובים וישרים."
כלומר מדוע בכלל יש לבכור יתרון רוחני על פני הנולדים אחריו. על-מנת להבין את תשובתו יש להקדים הבנה בשני מושגים: 'בחירה' ו 'סגולה'. הבחירה היא כוללת את כל המעשים והפעולות שעושה אותם האדם ברצונו. הם אילו אשר מקנים לו את מעלתו הרוחנית, כדברי עקביא בן מהללאל לבנו [עדויות, פ"ה, מ"ז] 'מעשיך יקרבוך ומעשיך ירחקוך'. בוודאי שהבחירה החופשית היא אחת מיסודי הדת, וכדברי הרמב"ם הנודעים בהלכות תשובה [פ"ה, ה"א-ה"ג]
 "רשות לכל אדם נתונה לו, אם רצה להטות עצמו לדרך טובה ולהיות צדיק הרשות בידו, ואם רצה להטות עצמו לדרך רעה ולהיות רשע הרשות בידו....ועיקר זה עיקר גדול הוא, והוא עמוד התורה והמצווה שנאמר ראה נתתי לפניך היום את החיים ואת הטוב ואת המות ואת הרע." 
אולם, למרות מעלתה הגדולה של הבחירה, מלמד אותנו ספר הכוזרי (מאמר ראשון אות צ"ה, וכן במאמר שני אותיות י'-ט"ז) כי הבחירה אינה חזות הכול. כשם שישנם בני אדם בעלי-כשרון בתחום מעשי כזה או אחר, כגון ציור או נגינה, ובקלות הם יכולים להגיע להישגים נכבדים בתחומים אילו, אשר גם אם אדם אחר, שנולד ללא כשרון זה, יתאמץ מאוד, הוא לא יוכל להגיע להישגים של בעלי הכישרון הללו. זו בעצם בחירה אלוקית להעניק לבני אדם אחדים כישרונות אילו ולבני אדם אחרים כישרונות אחרים, והיא הנקראת סגולה. אולם, אומר הכוזרי חלוקה זו אינה תקפה רק לגבי חלוקת כישרונות מעשיים אלא גם לגבי כישרונות רוחניים, המאפיין המהותי של עם-ישראל, המבדיל אותו משאר העמים הוא היכולת הרוחנית לקבל נבואה, היא הסגולה האלוקית שבישראל.
לאור זאת ניתן לומר כי מעלת הבכורות מימים קדמונים, עוד קודם יציאת מצרים נבעה מכך שבבחירה אלוקית הם אילו שנבחרו להיות ראשונים, ולכן מצד הסגולה הם בעלי-הכישרון הרוחני. כעת נבקש לאור דברים אילו לעיין במאבקם של יעקב ועשו על הבכורה, שכאמור לפי דברי רש"י היא נסובה על המעלה הרוחנית השייכת לבכור, ותחילה נעיין בהעדפתו של יצחק את עשו.  
הנה יש להתבונן, מדוע למרות שהתורה מציינת את היותו של יעקב איש תם יושב אוהלים-וכדברי חז"ל שהיה יושב באוהלי שם ועבר, ולעומתו את עשו  כאיש יודע ציד איש שדה- וכדברי חז"ל שהיה עוסק בגניבה ובליסטות, בכל זאת העדיף יצחק את עשו. וכך מקשה שם הרב זצ"ל איך ייתכן שלא הכיר יצחק ביתרונו של יעקב על עשו כיתרון האור מן החושך... " 
לאור הדברים שנתבארו לעיל על הסגולה ועל הבחירה מחדש הרב זצ"ל כי יצחק סבר שכיוון שעשו היה הבכור, ממילא הייתה טמונה בו הסגולה, שהרי ה' בחר בו שהוא ייצא הראשון, אלא שסגולה זו טרם יצאה לפועל, ולכן לא ניתן היה לראותה במעשיו. לכן, (למרות שראה יצחק את צד הבחירה-הטובה שיש ביעקב) הכניע יצחק את מבטו החיצוני - "כי האדם יראה לעיניים", אל מה שחשב שגנוז בצידו הפנימי של עשו - "וה' יראה ללבב", ועיין שם עוד באריכות.
לאור זאת ניתן להבין גם את חפצו האדיר של יעקב אבינו להיות בכור, המתחיל עוד בשחר לידתו כאשר ידו אוחזת בעקב עשו, כמבקש לצאת לפניו, ממשיך בקניית הבכורה בנזיד עדשים, ומגיעה עד לפרשת גניבת הברכות. כל זאת משום שיעקב ידע שגם אם יתאמץ במעשיו - בצד הבחירה, עדיין יכולת ההתקדמות הרוחנית שלו תהייה מוגבלת, שהרי הסגולה האלוקית נתונה היא לעשו, והוא בעל היכולת והפוטנציאל לזכות לקרבת אלוקים רבה. (בכך גם מובנים מאמציה הרבים של רבקה בהלבשת בגדי העיזים והכנת המטעמים ליצחק, בכדי שהברכה, אשר היא שייכת לבכור ומעצימה את מעלתו, תגיע ליעקב.)  
אך לכאורה מאמציו של יעקב, הן באחיזתו בעקב עשו, הן ברכישת הבכורה והן בלקיחת הברכות - לעולם לא יכולים לשאת פרי, שהרי אם הנבחר הוא עשו, הוא בעל הסגולה האלוקית, לא ניתן על ידי בחירה אנושית בפעולות כאילו ואחרות, לשנות את הבחירה האלוקית[footnoteRef:7]! [7:  הרב זצ"ל שם מבאר שאכן יצחק טעה והסגולה כבר הייתה גלויה ומותאמת למעשים, ולכן הייתה שייכת ליעקב בלבד, אך אז לא מובן מה שאמר לעיל לגבי הבכורה, שהיא שייכת למי שנולד ראשון. לאור זאת נבקש להציע אופן אחר.] 

אתערותא דלעילא ואתערותא דלתתא
כדי להשיב על שאלה זו נבקש להתבונן בדברי רש"י על הפסוק  (שמות ד', כ"ב): "ואמרת אל פרעה כה אמר ה' בני בכורי ישראל." אשר נאמר למשה קודם שהגיע לפרעה: 
בני בכורי - לשון גדולה, כמו "אף אני בכור אתנהו", זהו פשוטו. ומדרשו, כאן חתם הקדוש ברוך הוא על מכירת הבכורה שלקח יעקב מעשו.
הנה המדרש הזה מופלא עד למאוד – מהי משמעות החתימה האלוקית על שטר המכר? מתברר כי בשלב הראשון סגולת הבכורה אכן הייתה שייכת לעשו, מפני שהוא היה הבכור מלידה. מאז ועד לרגע היציאה ממצרים לא ניתנה הסכמתו של הבורא לפעולותיו של יעקב, ולא נודע האם יעקב הצליח במעשיו לשנות את הבחירה האלוקית. אך ברגע זה הקב"ה חותם על השטר ומאשרר את הפיכת יעקב לבעל הסגולה (ולא רק לבעל הבחירה). נמצא אם כן שיעקב אבינו במעשיו, באתערותא דלתתא, בנה את הקומה הבסיסית של רכישת הסגולה, ולאחר מכן השפיע הקב"ה באתערותא דלעילא, במכת בכורות, על עם ישראל, העניק את קדושת הבכורה לישראל והטביע בהם את חותם הסגולה לדורות עולם (באופנים שביארנו לעיל).
ויש בזה להמליץ גם את דברי הפסוק בתהלים (קל"ה, ד), "כי יעקב בחר לו י-ה, ישראל לסגולתו", אשר נסתפק המדרש (ספרי דברים שי"ב) בביאור הכתוב בפסוק מי זה בחר במי - האם יעקב בחר בה' או שמא להיפך ה' בחר ביעקב. ופשיט ליה המדרש מן הסיפא של הפסוק, "ישראל לסגולתו", שה' בחר. ולפי דברינו יומתק מאוד הספק ברישא, כי בעצם יעקב לא רק רוצה לבחור בה', אלא יותר מכך, הוא רוצה שהוא יהיה זה שה' בוחר בו, דהיינו יעקב מתאווה לרכוש את הסגולה האלוקית, וזהו שורש הספק שבמדרש מי בעצם בוחר במי, שהרי יעקב אינו מבקש לבחור אלא מבקש להיות הנבחר.
לאור זאת עולה שיסוד הבכורה נמצא בשני הקצוות של תהליך היציאה ממצרים, ומקרין על כולה. מן העבר האחד, תחילת התהליך היא בהכרזה שקדושת הבכורה, הסגולה האלוקית - שייכת לישראל, ויש לכך חותמת אלוקית. מן העבר השני, סיומו של התהליך הוא דווקא במכת בכורות ובקידוש הבכורות שבא בעקבותיו, אשר לפי מה שנתבאר אינה יוצרת את קדושת הבכורה בישראל, אלא מעצימה את בכורתם של ישראל בשלושת האופנים שנתבארו: החוב המוסרי כלפי ה' היוצר קניין, הקדושה האלוקית המוטבעת בנו כדי להצילנו מן המשחית, והקדושה הנובעת מהסרת קליפות מצרים, המעכבת את הקדושה. 
קדושת הבכורה כביטוי להדגשת צד הסגולה המוחלטת בישראל, נמצאת גם בדברי רבי צדוק הכהן מלובלין, המבאר את הקשר בין מצוות הבכורה ליציאת מצרים. לפי דברי חז"ל, בעת היציאה ממצרים היה עם ישראל במצב רוחני ירוד מצד מעשיו, ורבי צדוק מסביר שדווקא משום כך ניתנה לו כעת מצוות הבכורה (פרי צדיק ויקרא, חג הפסח, אות ד'):
והנה כל זה הוא הקדמת משה רבינו עליו השלום לישראל על מצות קדושת בכור, כי עיקר מצות קדושת בכור לברר אשר קדושת ישראל היא בשורש בתולדה מנוקים מבחינת תאוה זו.
לאור זאת אפשר שזו התעקשותו של יעקב אבינו לקבל את הבכורה - לא עבור עצמו, אלא כדי לזכות את בניו אחריו עד סוף כל הדורות, שהגם שלא יהיו ראויים מצד מעשיהם, עדיין תאיר בהם קדושת הסגולה. 
בדורנו מועצמת מאוד כוח הבחירה האנושית, העולם עוסק רבות בהדגשת יכולתו של כל אדם לשנות לחלוטין הן את עצמו והן את סביבתו להגיע להישגים גדולים ונכבדים,  אם רק ירצה בכך. מובן שיש בתפיסה זו, המהווה את אחת מאושיות המחשבה המודרניסטית, גם תועלת מעשית רבה להתפתחות האדם והעולם. בהחלט ניתן לזקוף הישגים טכנולוגיים מופלאים, כדוגמת ניתוחי מוח ולב מורכבים כמו גם ההגעה לירח ולמאדים, דברים שבימי קדם נחשבו לדברים מופרכים לחלוטין, לזכותה של תפיסה אידאולוגית זו, התפיסה שבכוחו ובבחירתו של האדם לחולל פלאות. 
לא זו בלבד, אלא גם מבחינה רוחנית יכולה לצמוח תועלת רבה מתוך תפיסה זו, כאשר אדם מאמין בעצמו ובכוחותיו הרוחניים, ואינו נופל לייאוש גם כאשר נכשל, וכדברי אלעזר בן דורדיא [עבודה-זרה י"ז.] 'אין הדבר תלוי אלא בי'. וכבר האריכו רבים מבעלי החסידות ומבעלי-המוסר בחשיבות הכרת האדם בעוצם נשמתו וטהרתה, וביכולתו להשיג גדולות ונצורות. 
אולם, ככל תפיסה אידיאולוגית המגיעה לנקודת קיצון רחוקה, גם תפיסה זו של העצמת כוח הבחירה האנושית, עברה בדורנו את המידה והגבול. הדבר הגיע עד כדי דמיון תעתועים חולני שנעשה רווח, בו למשל אישה יכולה להיעשות איש אם רק תבחר תרצה בכך וכן להיפוך, רחמנא לצלן. עד כדי שאין כל הבדל בין יהודי לגוי, והעיקר שהוא אדם טוב (-בחירה אנושית) וכן על זו הדרך, רבות רעות וצרות. 
דווקא משום כך, יש ערך גדול דווקא בדורנו בלימוד בעיון של מסכת בכורות, מסכת אשר כאמור יסודה הוא הסגולה. שיסודה הוא הבחירה האלוקית אשר גוברת, ותמיד תגבר, על פני הבחירה האנושית. המסכת המלמדת שלמרות שניצבים לפנינו שני חמורים, הזהים זה לזה במראה  בקומה ובדמים, ובמבט הבחירה האנושית אין כל הבדל ביניהם, עם כל זאת מכוח הבחירה האלוקית-באחד ישנה קדושה אלוקית והוא אסור בהנאה עד לפדיון, ובאחד אין, והוא חולין גמור. וכך גם פני הדברים בבכור בהמה טהורה וכמובן בבכור אדם. 
מתוך לימוד זה ניתן לקבל את המבט הצנוע והמדויק על המציאות, מבט המבין נכוחה כי למרות כוח הבחירה ועוצמתה הרבה, ישנה בעולם גם סגולה-אלוקית חשובה לאין שיעור, אף שהיא מגבילה במובן נרחב את היקף הבחירה האנושית. מכאן ניתן ללמוד גם על סגולת ישראל ועל מעלתם שנבחרו להיות עם סגולה, ממלכת כוהנים וגוי קדוש. 
יסודות מחשבה אלו, על הבנת מעלת הסגולה-האלוקית לעומת הבחירה-האנושית, מלבד חשיבותם הרבה לכשעצמם, גם בוקעים ועולים בכמה וכמה מן הסוגיות ההלכתיות הנידונות בספר זה, ומהווים צוהר להבנה עמוקה יותר של אותן הסוגיות. לעיתים יסודות אילו נידונו בו בפירוש, לעיתים ברמז דק, (כך למשל בעניין מצוות הקדשת הבכור, שותפות נכרי הפוטרת מן הבכורה, בעלי מום בבכור, נדמה, שני בכורות כאחד וקדושת בכור אדם קודם פדיון.) ולעיתים הן רק עלו במחשבה ולא באו לידי כתיבה, ותן לחכם ויוסיף לקח. 
ובהיות שמסכת זו עוסקת בענייני קדושת הבכורה-היא הראשית, ובתוכה גם על קדושת בכור-האדם, אשר הוא כדברי חז"ל נברא אחרון מפני שהוא העטרת והכתר של העולם ונקרא בשם נזר-הבריאה, ייקרא גם ספר זה בשם ראשית-הנזר
ויהי רצון שדברינו יימצאו חן ושכל טוב בעיני אלוקים ואדם.





